«Συναγερμός» έχει προκληθεί τόσο στο Γενικό Επιτελείο Ναυτικού, όσο και στην ΕΛ.ΑΣ. μετά και την απώλεια στρατιωτικού υλικού από την υπηρεσία Ναυτικών Τεχνικών Εγκαταστάσεων, στη Λέρο.

Μάλιστα στις έρευνες συνδράμει πλέον και η Αντιτρομοκρατική, ενώ πριν από λίγο έγινε γνωστός και ο βαρύς εξοπλισμός που λείπει από τις εγκαταστάσεις.

Συγκεκριμένα, όπως ανακοινώθηκε, η Αντιτρομοκρατική Υπηρεσίας μαζί με ειδικούς της Εγκληματολογικής Υπηρεσίας της ΕΛ.ΑΣ αναχώρησαν το πρωί για τη Λέρο προκειμένου να συμμετάσχουν στην έρευνα για την απώλεια στρατιωτικού υλικού από την υπηρεσία Ναυτικών Τεχνικών Εγκαταστάσεων.

Σύμφωνα με αστυνομικές πηγές, έχουν χαθεί χειροβομβίδες, αντιαρματικές οπλοβομβίδες και άλλος βαρύς οπλισμός από την αποθήκη στρατιωτικού υλικού, η οποία ωστόσο, ήταν σφραγισμένη και δεν υπάρχουν ίχνη παραβίασης. Οι αστυνομικοί της ΕΛ.ΑΣ θα ερευνήσουν τον χώρο, ενώ παράλληλα γίνεται έρευνα από τις υπηρεσίες του Πολεμικού Ναυτικού.

Σημειώνεται ότι η απώλεια του υλικού διαπιστώθηκε χθες το απόγευμα σε καταμέτρηση κατά τη διάρκεια παράδοσης-παραλαβής.